NARIADENIE EURÓPSKEHO PARLAMENTU A RADY (ES) č. 107/2005
z 12. januára 2005,
ktorým sa mení a dopĺňa nariadenie (ES) č. 2130/2001 o operáciách na pomoc ľuďom bez domova v rozvojových krajinách Ázie a Latinskej Ameriky
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 179 ods. 1,
so zreteľom na návrh Komisie,
v súlade s postupom ustanoveným v článku 251 zmluvy (1),
keďže:
(1)
Spoločenstvo realizuje program v prospech operácií na pomoc ľuďom bez domova v rozvojových krajinách Ázie a Latinskej Ameriky podľa nariadenia (ES) č. 2130/2001 (2). Toto nariadenie stratilo účinnosť 31. decembra 2004.
(2)
Nariadenie (ES) č. 2130/2001 stanovuje, že jeho obnovenie bude závisieť od možnosti jeho začlenenia do celkového rámcového nariadenia pre Áziu a Latinskú Ameriku.
(3)
V júli 2002 prijala Komisia návrh nariadenia Európskeho parlamentu a Rady o spolupráci Spoločenstva s krajinami Ázie a Latinskej Ameriky (3), ktoré integruje pomoc pre ľudí bez domova v rozvojových krajinách Ázie a Latinskej Ameriky a ktoré zrušuje nariadenie (ES) č. 2130/2001. Navrhované nariadenie nebolo prijaté včas tak, aby nadobudlo účinnosť do 31. decembra 2004. Takáto situácia by mohla ohroziť kontinuitu a hladkú realizáciu operácií na pomoc ľuďom bez domova v rozvojových krajinách Ázie a Latinskej Ameriky.
(4)
Je potrebné zabezpečiť uplatňovanie nariadenia (ES) č. 2130/2001 do momentu nadobudnutia účinnosti budúceho nariadenia. Budúce nariadenie by potom predstavovalo nový právny rámec pre operácie na pomoc ľuďom bez domova v týchto dvoch regiónoch.
(5)
Je potrebné uviesť finančný rámec pre zostávajúce roky súčasného finančného výhľadu, a to na roky 2005 a 2006.
(6)
Je tiež potrebné stanoviť nezávislé hodnotenie uplatňovania nariadenia (ES) č. 2130/2001.
(7)
Nariadenie (ES) č. 2130/2001 by sa malo preto zodpovedajúcim spôsobom zmeniť a doplniť,
PRIJALI TOTO NARIADENIE:
Článok 1
Nariadenie (ES) č. 2130/2001 sa týmto mení a dopĺňa takto:
1.
Článok 8 ods. 1 sa nahrádza takto:
„1. Komisia zodpovedá za hodnotenie, rozhodovanie a správu operácií, na ktoré sa vzťahuje toto nariadenie, v súlade s rozpočtovými a inými platnými postupmi, najmä tými, ktoré stanovujú články 27, 48 ods. 2 a 167 nariadenia Rady (ES Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4).“
2.
V článku 15 sa vkladá tento odsek:
„1a. Finančný rámec na vykonávanie tohto nariadenia sa týmto na obdobie od roku 2005 do roku 2006 stanovuje na 141 miliónov EUR.“
3.
Druhý odsek článku 20 sa nahrádza takto:
„Uplatňuje sa do 31. decembra 2006.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 12. januára 2005